News24-werknemer twiet F-bom na Taiwan-vliegongeluk‘n Skermskoot van die twiet. Maroela Media het die godslasterlike en vloekwoorde uitgeblok ŉ Werknemer van News24 het Woensdag gedink sy stuur ŉ godslasterlike twiet vol vloekwoorde aan haar volgelinge op Twitter maar het dit toe per ongeluk aan News24 se meer as een miljoen volgelinge gestuur. “Die twiet is per ongeluk deur ŉ News24-werknemer uitgestuur,” het Andrew Trench, hoofredakteur van News24, gesê. “Ons het dit dadelik verwyder en om verskoning gevra toe ons besef wat gebeur het.” Volgens Trench het News24 ŉ interne dissiplinêre proses van stapel gestuur. “Die les wat joernaliste hier moet leer is dat hulle niks op sosiale media moet sê wat hulle nie vir hul ma sal sê nie.” Die twiet was oor ŉ video van die vliegtuigongeluk in Taipei. “JES** C***** HOLY F*** RT @News24: WATCH: Dramatic footage of plane crash in Taiwan,” het die twiet gelees. Die twiet is baie vinnig uitgevee maar Twitter-gebruikers het reeds ‘n skermskoot daarvan gemaak. “Ons vra om verskoning vir die vorige twiet en enige aanstoot wat die inhoud daarvan dalk veroorsaak het. Dit is verkeerdelik uitgestuur,” het @News24 getwiet.